《金缕曲 题褚二梅北征草和顾顾山》
清代·杜文澜

帽影缁尘扑。记年时、天街试马，玉鞭香簇。几度销凝旗亭字，醉听春风旧曲。

又灞安、垂杨吹绿。昔日长条都攀尽，展吟笺、怕认莺花熟。

谁更写，梦华录。

君居洛下东头屋。寄闲情、裁云剪月，脆丝毫竹。不惜黄金空抛去，换酒鹴裘未足。

算剩得、珍珠一掬。千里烽烟家何在，唱新词、还替刘蕡哭。

窗雨暗，话银烛。

作者简介：（1815—1881）清浙江秀水人，字小舫。入赀为县丞。官至江苏道员、署两淮盐运使。曾赞画镇压太平军，为曾国藩所倚重。有《曼陀罗阁琐记》、《采香词》、《万红友词律校勘记》、《古谣谚》、《平定粤寇记略》、《江南北大营纪事》。